Erues, van Gades genaden vnde des Romyschen stoles biscop tho Åbow. Wnsern fruntlijcken groth tho voren mit vormogen alles gudes Ersamen vorsichtigen vnd wysen heren börgermeysteren vnd ratman der stat Reuel, leue nabers vnde gunstige gunner, wetlijck ijs jw wo de koning Cristern by Swedenrick gedan heft, alz wij konne vormerken, dat gij dat wol gehört hebben, welke breff vnde vorsegeling he gegeuen heft wnde we he dij geholden heft vnde welken vnkristlicken mort boderuen heft, welkers gy jw vormoden mogen met welken anderen steden vnde landen wörds em nijcht vndergan. Hijrume ijs vnsere fruntlycke bede, beyde her Gostaff Ericksons, nw vorestender des rijckes, vnde vnsernt haluen, gy wellen doen alz ersamen wijsen heren, leue nabers vnde gunstige gunners aff wij ijn des gnedigen heren des meijsters lande vnde jwes ersamen stat vore vnser gelt mochten krigen j(c) knecht, ij offte iij, dem wnmilden koning tho wederstande, wente nw dij tijth ijs eer hee sych wedder sterkende deijt wnde gij vns dar ijnne behulflijck vnde nijcht vorhijnderlijck wolden wesen beijde ijn des gnedigen heren des meijsters lande vnde jwer ersamen stat sodan folk alz vo[r]benmnpt ijs vp jwer hauen tho segelende etc., welkere her Göstaff Erickson, nw vorstender des rijckes, vnde wij kegen jwe ersamheijt vorschulden tho allen stunden jn sodannen vnde vel grotteren wor wij sollen, konnen vnde mogen etc. Gescreuen wp Kuscht schlot des medwekens vore suntte Thomas des helligen appostels dach jnt jar mcccccxxj, vnder wnse signet. Adress: Den ersamen vorsijchtigen vnde wijssen heren borgermeijstern vnde ratman der ersamen stat Reuel met fruntschafft etc.